ફિલ્મની અંતે સપનાઓ વિશે ખૂબ સુંદર વાત કહેવામાં આવી છે. મા પોતાની દીકરીને સમજાવે છે કે નિષ્ફળતા એ કોઈ બુરાઈ નથી. નિષ્ફળ થઈને પણ સફળ તો થઈ જ શકાય છે એ વાત આપણે બધા જ જાણીએ છીએ. મા દીકરીને કહે છે એનું સપનું એનું પોતાનું છે અને આગળ સમજાવતા કહે છે કે, ઘણા લોકો એનાં સપનાઓની મજાક ઉડાવશે, પરંતુ મા દીકરીને એ તરફ ધ્યાન ન આપવાનું સૂચવે છે. મા એ પણ કહે છે કે ખૂબ ઓછા લોકો એ સપનાઓની કદર કરશે, એ લોકોને પોતાની પાસે જ રાખવાની મા શિખામણ આપે છે. મા સમજાવે છે કે રસ્તામાં મુશ્કેલીઓ પણ જરૂરથી આવશે જ, પરંતુ પોતાનાં સપનાને પોતાની નજરથી દૂર ન થવા દેવું જોઈએ, કારણ કે જિંદગીમાં આગળ વધવા માટે એ ખૂબ જ જરૂરી છે. ફિલ્મની અંદર મતભેદો રાખીને ફરતી મા-દીકરી આ સંવાદની અંદર અને આ દ્રશ્યમાં જાણે એકરૂપ થઈ જાય છે, એ વાતની સ્પષ્ટતા રૂપે એ સીનમાં બંનેના કપડાઓનો રંગ પણ કદાચ એક રાખ્યો છે!